SUNS EUROPE 2016: al grup STESO, des isulis Fær Øer, i premis de jurie; a VERONIKA USHOLIK, de regjon russe Čukotka,il premi dal public.
Suns Europe 2016 si è riconfermât tant che il festival plui impuartant des arts in lenghe minoritarie, un moment straordenari di contaminazion culturâl e linguistiche, di nivel artistic cetant alt. Tai trê dîs si è alternât un program fis di musiche, leterature, teatri e cines, cuntun public che i à stât tant daûr e che al à jemplât, in maniere leterâl, il Teatri Giovanni da Udine.
Teatri al complet ancje pe emozionante serade conclusive dal festival, che al à viodût a dâsi la volte sul palc 10 grups che a àn cjantât in ancjetantis lenghis minoritariis di Europe.
«Pes vôs uçadis tant che rasôrs, epûr dolcis e ispiradis. Pai sunôrs profonts tant che oceans e pes atmosferis lontanis. Pal calôr che a àn puartât a Udin des lôr tieris dal Nord», il grup STESO des isulis Fær Øer, cun sonoritâts svoladiis e ipnotichis dal Nord profont, al à vinçût il Premi de jurie di Suns Europe 2016. La jurie popolâr e à assegnât invezit la sô preference a VERONIKA USHOILIK (Čukotka), la fantate de vôs dorade. Al secont puest si è cualificât invezit GURUDE (Khakassia), che si ispire in maniere creative al cjant armonic de tradizion siberiane, e al tierç puest il grup BERDON (Ladinie).
Dilunc de serade finâl a son stâts conferîts ancje il ricognossiment pe Sezion Cine lât a Sume - Mumisitsinerup nipaà di Inuk Silis Høegh (Groenlande) - che al conte in lenghe Inuit une esperience umane specifiche e une fase tant impuartante de storie contemporanie de Groenlande – e, pe Sezion Leterature, al scritôr Xavi Sarrià (Paîs Catalans).
Dal prin fin ai 3 di Dicembar dal 2016
SUNS Europe, il Festival European des Arts in Lenghe Minorizade, al fasarà di gnûf di Udin il cûr de Europe de creativitât e de diversitât linguistiche e culturâl.
Suns Europe al premiarà lis miôr produzions intes lenghis minoritariis dal continent e al puartarà in Friûl espressions musicâls, leterariis e audiovisivis de Europe, che e je une e plurâl e che e vûl jessi unide pardabon inte diversitât. E sarà une ocasion di incuintri e confront tra individuis, grups, lenghis, teritoris e comunitâts, di minorancis e nazionalitâts de Europe, che a tirin fûr la lenghe e a contin di se e dal mont viodût dal lôr pont di viste. Suns, visions, peraulis, ideis, espressions di identitâts esistentis e resistentis.
Ancje chest an SUNS Europe al à chê di meti in rêt individuis e entitâts associativis e istituzionâls che a son la espression des diviersis comunitâts di lenghe minorizade, a tacâ dal Mediterani fin al Pôl e dal Atlantic ai Urâi. La atenzion e sarà ator de musiche, su lis produzions pal piçul e il grant schermi e su lis oparis là che la protagoniste principâl e sarà la peraule scrite e recitade, tra narative, poesie e teatri.
Une schirie di events coerents cu la identitât di SUNS Europe, che al è un festival cence un lûc fis e itinerant, a son in program inaltrò in Europe e a anticipin la grande manifestazion di Dicembar. Tra chescj events e je previodude la rassegne dedicade ae cjançon intes lenghis di minorance de Europe alpine e mediteranie, nassude a Udin intal 2009, e deventade une sorte di preselezion regjonâl pe sezion musicâl di SUNS Europe che chest an si davuelzarà ai 19 di Novembar
in Trentin, inte ladine Val di Fasse, e si clamarà Suns Ladinie
.
SUNS Europe, nassût cu la poie de ARLeF, il coordenament de Cooperative di Informazion Furlane e la colaborazion di une schirie di subiets privâts e publics dal Friûl e di altris regjons di Europe, tacant de cooperative Punto Zero, dal Comun di Udin e dal Teatri Gnûf Zuan di Udin, al à vût il patrocini dal Consei di Europe e il bol EFFE, certificât di cualitât pai festivai europeans dât de EFA, la Associazion Europeane dai Festivai.
Discjame achì il program complet dal festival
Par vê plui informazions:
www.sunseurope.com
info@sunseurope.org
Pagjine Facebook
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn unk fur_Latn fur_Latn fur_Latn por_Latn hne_Deva zho_Hans